
Ομιλία Ευάγγελου Βενιζέλου στην παρουσίαση του βιβλίου Τάκη Ρουμελιώτη "Τεχνητή Νοημοσύνη και Σύγχρονοι Πόλεμοι", Εκδόσεις Παπαζήση, 2026 

Θα μου επιτρέψετε, αγαπητές φίλες και αγαπητοί φίλοι, να ξεκινήσω όχι μόνον επειδή έτσι συνηθίζεται αλλά και επειδή το νιώθω, με μερικά λόγια για τον συγγραφέα. Με τον Τάκη Ρουμελιώτη μας συνδέει μία αδιατάρακτη στενή φιλία 45 ετών, από το 1981. Γνωρίζω τι είχε προηγηθεί της πολιτικής του διαδρομής, προσωπικά και επιστημονικά, πανεπιστημιακά, και φυσικά γνωρίζω, γιατί έχω ζήσει, όλη του την πολιτική διαδρομή.
Τα έφερε έτσι η μοίρα ώστε την περίοδο της οικονομικής κρίσης, και μάλιστα στις πιο σκοτεινές ώρες της, να έχουμε πολύ στενή συνεργασία, όταν ο Τάκης Ρουμελιώτης, ευτυχώς για τη χώρα, ήταν ο εκπρόσωπός μας στο Διεθνές Νομισματικό Ταμείο. Για την ακρίβεια, για να είμαι τυπικός στους όρους, αναπληρωτής διοικητής, αναπληρωματικό μέλος του Διοικητικού Συμβουλίου του Ταμείου, γιατί τυπικά δεν έχουμε τακτικό μέλος. Το τακτικό μέλος στην περιφέρεια στην οποία ανήκουμε το έχει η Ιταλία, και εμείς μετέχουμε ως αναπληρωτές της ιταλικής εκπροσώπησης με τα σημερινά δεδομένα του συσχετισμού στο Διεθνές Νομισματικό Ταμείο.
Η συμβολή του στην αντιμετώπιση της οικονομικής κρίσης, στην άντληση πληροφοριών, στη διοχέτευση πληροφοριών, στην οργάνωση επαφών, ήταν καθοριστική. Ένιωθα πολύ μεγάλη ασφάλεια όταν ως Υπουργός Οικονομικών πήγαινα στην Ουάσιγκτον και ήξερα ότι εκεί θα βρω τον Τάκη Ρουμελιώτη.
Αλλά πρέπει να σας πω ότι, παρότι έζησε όλες αυτές τις εμπειρίες και πρωτίστως την εμπειρία του Υπουργού Εθνικής Οικονομίας και Οικονομικών, Εμπορίου και πολλές άλλες, την εμπειρία του ευρωβουλευτή, ο Τάκης Ρουμελιώτης είναι ένας scholar, είναι ένας ερευνητής, ένας επιστήμονας. Όχι επειδή για δεκαετίες διετέλεσε καθηγητής στο Πάντειο Πανεπιστήμιο, αλλά γιατί οι σπουδές του και κυρίως η στάση του απέναντι στα πράγματα τον καθιστούν πρωτίστως έναν πιστό ερευνητή, πιστό και επίμονο και διεισδυτικό ερευνητή.
Τώρα, τα τελευταία χρόνια με έχει εντυπωσιάσει βέβαια με το εύρος των ενδιαφερόντων του. Όπως είπε η κυρία Μάρκου, πέρσι παρουσιάσαμε εδώ το βιβλίο του για την Τεχνητή Νοημοσύνη και για τον ανταγωνισμό μεταξύ Ηνωμένων Πολιτειών και Κίνας. Από το βιβλίο προέκυπτε αυτό που ισχύει μέχρι τώρα: ότι βεβαίως η Κίνα διεκδικεί την πρώτη θέση και στην Τεχνητή Νοημοσύνη, εξού και η λεγόμενη «παγίδα του Θουκυδίδη», αλλά  την πρώτη θέση την κατέχουν οι Ηνωμένες Πολιτείες. Και το εξίσου εντυπωσιακό που προέκυπτε από το περσινό βιβλίο, για όσες και όσους θυμάστε τη συζήτηση, είναι ότι η Ρωσία είναι πάρα πολύ πίσω. Η Ρωσία έχει μία αξιοσημείωτη παρουσία μόνο στις στρατιωτικές εφαρμογές, και εν πολλοίς αυτό οφείλεται στον πολυετή πλέον πόλεμο στην Ουκρανία. Και αυτό το αναλύει ακόμη περισσότερο ο Τάκης Ρουμελιώτης στο τωρινό βιβλίο του, το οποίο είναι αφιερωμένο στην Τεχνητή Νοημοσύνη και τους σύγχρονους πολέμους, δηλαδή στην καρδιά του πράγματος.
Τώρα, επειδή θα ακολουθήσουν πολύ πιο έγκυροι και ειδικοί ομιλητές, θα κάνω μια γενική εισαγωγή, θεσμικοπολιτική. Ξεκινώ λέγοντας ότι συμβαίνουν πολλά πράγματα ταυτοχρόνως. Τα δύο σημαντικότερα, που μας ενδιαφέρουν εν προκειμένω, είναι: η πλήρης ρευστοποίηση του διεθνούς τοπίου και του διεθνούς συστήματος. Δεν μπορούμε ούτε καν να αντιληφθούμε αν υπάρχει κάποια τυπολογία που κρύβεται πίσω από αυτά που συμβαίνουν, εάν λειτουργεί κάποιου είδους νέο σύστημα ή αν απλώς βρισκόμαστε σε μία φάση απόλυτης ρευστότητας και αμηχανίας, αυτό είναι το ένα.  Το δεύτερο είναι η τεχνολογική έκρηξη και η εκθετική εξάπλωση των τεχνολογιών. Και όταν λέμε των νέων τεχνολογιών, τώρα όλα αυτά κορυφώνονται στη λεγόμενη Τεχνητή Νοημοσύνη, την «υπερνοημοσύνη» όπως θέλει να την ονομάζει ο Ντόναλντ Τραμπ, ο οποίος θα δοκιμαστεί αύριο στις ενδιάμεσες εκλογές.
Πρέπει λοιπόν, όπως τονίζει και ο Τάκης Ρουμελιώτης στο βιβλίο του, να αποσαφηνίσουμε ότι η Τεχνητή Νοημοσύνη δεν είναι ένα νέο όπλο. Δεν είναι κάτι συγκρίσιμο με την ατομική βόμβα. Είναι μία τεχνολογία, στην πραγματικότητα ένα νέο επιστημολογικό παράδειγμα. Βεβαίως, αυτό μπορεί να μετατρέψει σε νέο όπλο τα πάντα. Όταν λέω τα πάντα, εννοώ συμβατικά όπλα, νέα όπλα, αλλά και υποδομές και λειτουργίες πολιτικού χαρακτήρα (civil δηλαδή), πολιτικές υποδομές και πολιτικά assets. 
Η πρώτη συνεπώς  παρατήρηση είναι ότι όλα είναι διάχυτα, όλα είναι ρευστά. Και μέσα σε αυτό, για να δώσω μία πρώτη απάντηση στην ερώτηση την πολύ δύσκολη και καίρια που μου έκανε η κυρία Μάρκου, είναι ότι η Ελλάδα εξακολουθεί να ασχολείται με τις επίμονες και πιεστικές προτεραιότητές της, δηλαδή με τον μικρό αλλά πολύ βαρύ κατάλογο των εθνικών της θεμάτων. Ό,τι και αν συμβεί, η Ελλάδα έχει ως πρώτο θέμα το Κυπριακό, ως άλυτο διεθνές ζήτημα συνεχιζόμενης κατοχής του βορείου τμήματος της Κύπρου, και βεβαίως τις ελληνοτουρκικές σχέσεις, τουλάχιστον κατά το μέτρο που εμείς αναγνωρίζουμε ότι εκεί εμπεριέχεται μία διαφορά, που είναι η οριοθέτηση της υφαλοκρηπίδας και της Αποκλειστικής Οικονομικής Ζώνης στο Αιγαίο και στη Μεσόγειο.
Αυτό δεν είναι καθόλου αυτονόητο, γιατί μέχρι πριν από λίγα χρόνια, μέχρι πριν από 13 χρόνια, μιλούσαμε μόνο για Αιγαίο και μιλούσαμε μόνο για υφαλοκρηπίδα. Μόλις τα τελευταία 13 χρόνια μιλάμε και για Μεσόγειο και για ΑΟΖ. Αυτό ήταν και η βασική τομή στους γύρους των διερευνητικών επαφών από το 2013 και μετά. Από το 2002 έως το 2013  μιλούσαμε μόνον μόνον για  Αιγαίο και υφαλοκρηπίδα, στην πραγματικότητα για την έκταση των ελληνικών χωρικών υδάτων. Αυτό ήταν το αντικείμενο, γιατί επικρατούσε η αντίληψη ότι πρέπει να λύσουμε το θέμα των χωρικών υδάτων και μετά να οριοθετήσουμε την υφαλοκρηπίδα. Ενώ από το 2013 το αντικείμενο άλλαξε με την προσθήκη της ΑΟΖ, της Μεσογείου, και χωρίς να ακολουθούμε τη θέση ότι πρέπει πάντως να προηγηθεί η οριστική επίλυση του εύρους των χωρικών υδάτων, κάτι που το έχουμε κάνει και πρακτική, διότι, όπως ίσως θα θυμάστε, στην περίπτωση της Ιταλίας πρώτα οριοθετήσαμε την υφαλοκρηπίδα, μετά από πολλές δεκαετίες την ΑΟΖ και μετά επεκτείναμε τα χωρικά ύδατα. Και με την Αίγυπτο, πρώτα οριοθετήσαμε εν μέρει την ΑΟΖ, υποκρύπτεται η οριοθέτηση της υφαλοκρηπίδας και συζητάμε το πότε θα κάνουμε επέκταση των χωρικών υδάτων με οριοθετημένη την ΑΟΖ νότια της Κρήτης. Άρα έχει αλλάξει ριζικά η αντίληψη για τα θέματα αυτά.
Λέω λοιπόν ότι το διεθνές τοπίο ρευστοποιείται. Είναι πάρα πολύ αβέβαιο το τοπίο και περιφερειακά, στη Μεσόγειο, γιατί είμαστε κοντά σε όλες τις εστίες πολέμων. Η Ουκρανία είναι κοντύτερα απ' ό,τι πιστεύουμε, αν σκεφτούμε πόσο κοντά είναι η διαδρομή Μολδαβία, Υπερδνειστερία, Οδησσός. Φυσικά η Μέση Ανατολή είναι πάρα πολύ κοντά, αυτά που συμβαίνουν στη Γάζα είναι πάρα πολύ κοντά. Ως εκ τούτου, πιεζόμαστε και περιφερειακά. Έχουμε λοιπόν τις δικές μας προτεραιότητες, αλλά βεβαίως αλλάζει η αντίληψή μας. Δηλαδή θεωρούμε, όπως είχα την ευκαιρία να πω χθες σε ένα άρθρο μου, ότι αυτά που ξέραμε δεν έχουν αποδώσει και ψάχνουμε κάτι άλλο. Δεν έχει αποδώσει τα αναμενόμενα η ένταξη στο ΝΑΤΟ. Από το 1952 ενταχθήκαμε από κοινού με την Τουρκία. Η λογική ποια ήταν; Η λογική του Αλέξανδρου Μαυροκορδάτου από το 1821: ότι η Ελλάδα μαζί με την Οθωμανική Αυτοκρατορία θα ανακόπτουν τη Ρωσία από τη Μεσόγειο.
Από το 1952 λοιπόν υπάρχει μία κατάσταση η οποία επιδεινώθηκε το 1974 με την αποχώρησή μας από το στρατιωτικό σκέλος του ΝΑΤΟ. Η δυσαρέσκεια της ελληνικής κοινής γνώμης οδήγησε στην αποχώρηση από το στρατιωτικό σκέλος του ΝΑΤΟ, αλλά η επιστροφή δεν έγινε με τους ίδιους όρους. Ποτέ δεν επιστρέψαμε εκεί που ήμασταν το 1974. Η Ευρωπαϊκή Ένωση δεν λειτούργησε από πλευράς ασφάλειας όπως νομίζαμε ότι θα λειτουργήσει, αν και είναι το μεγαλύτερο πλεονέκτημα που έχουμε. Οι Ηνωμένες Πολιτείες δεν μας παρέχουν τη βεβαιότητα ότι θα λειτουργούν πάντα ως ο μεγάλος μεσολαβητής, ώστε κάθε τριβή και κάθε επεισόδιο στο Αιγαίο και την Ανατολική Μεσόγειο να μετατρέπεται σε διπλωματική διαδικασία - διότι αυτό είναι το μοντέλο των τελευταίων 52 ετών. Και άρα αναζητούμε λύσεις οι οποίες αφορούν τρίτες χώρες, όπως είναι το Ισραήλ, με τη σκέψη ότι μπορεί να έχουμε μια σημαντική στρατιωτική βοήθεια, αλλά και αυτοί αναμένουν μία δική μας στρατιωτική βοήθεια εάν τεθεί γι' αυτούς θέμα. Και φυσικά εμείς δεν αναθέτουμε πουθενά την άσκηση της εξωτερικής μας πολιτικής. Η Γαλλία είναι ούτως ή άλλως μόνιμο μέλος του Συμβουλίου Ασφαλείας και κράτος-μέλος της Ευρωπαϊκής Ένωσης και σίγουρα είναι σημαντικό να την έχουμε μαζί μας στο καλώδιο, αλλά τις σχέσεις της με την Τουρκία θα τις ρυθμίσει λαμβάνοντας υπόψη πάρα πολλά ζητήματα.
Η δε οριοθέτηση της ΑΟΖ με την Αίγυπτο, μεταξύ 26ου δυτικά και 28ου - για την ακρίβεια 27ου και 59' μεσημβρινού - η μερική οριοθέτηση, δεν σημαίνει ότι θα μας λύσει η Αίγυπτος τις εκκρεμότητες που έχουμε με την Τουρκία ή με τη Λιβύη. Ως εκ τούτου, ο κατάλογός μας είναι παλιός. Και οι εξοπλισμοί μας, όπως ορθά είπε η κυρία Μάρκου, είναι συμβατικοί. Είναι ακριβοί και συμβατικοί. Βεβαίως τώρα, με την «Ασπίδα του Αχιλλέα», το περιθώριο να αξιοποιήσεις νέες τεχνολογίες πολλαπλασιάζεται, αλλά η φρεγάτα, ακόμη κι αν είναι εξοπλισμένη με όλες τις νέες τεχνολογίες, είναι ένα συμβατικό όπλο. Τα αεροσκάφη, ακόμη και τα F-35 που μπορεί να έχουν ενσωματωμένα πολλά συστήματα τεχνητής νοημοσύνης, είναι πανάκριβα και βαριά.
Άρα αυτό μας φέρνει αντιμέτωπους με το μείζον θέμα που κομίζει η Τεχνητή Νοημοσύνη στρατιωτικά, που είναι η ασυμμετρία. Η Τεχνητή Νοημοσύνη κάνει τα πάντα ασύμμετρα. Μπορείς με πολύ φθηνά μέσα να αντιμετωπίσεις πανάκριβα συστήματα. Μπορείς, ενώ είσαι Δαβίδ, να αντιμετωπίσεις τον Γολιάθ, ή και το αντίστροφο. Αυτό σημαίνει ότι πρέπει να δούμε τα πράγματα τελείως διαφορετικά, ή μάλλον τελείως απροκατάληπτα. Πρέπει να δούμε τη στρατηγική μας, τους εξοπλισμούς μας, το αμυντικό δόγμα, την κατανομή δαπανών.
Εδώ έχουμε εμείς ένα τεράστιο γενετικό πρόβλημα, που δεν θα μας το λύσει η Τεχνητή Νοημοσύνη, γιατί είναι ζήτημα Ιστορίας, εθνικής συνείδησης, προκαταλήψεων, αδράνειας. Ποιο είναι το γενετικό μας ελάττωμα; Είναι ότι αμυντικά μετέχουμε στη Βορειοατλαντική Συμμαχία. Η Βορειοατλαντική Συμμαχία όμως έχει και ένα άλλο μέλος που είναι η Τουρκία. Εμείς ποτέ δεν θεωρούσαμε - και δεν θεωρούμε- ότι η απειλή για εμάς είναι η κοινή απειλή του ΝΑΤΟ, όπως και αν την προσδιορίζει: είτε είναι η Ρωσία είτε είναι η διεθνής τρομοκρατία, αλλά είναι η Τουρκία. Άρα εμείς δεν έχουμε ένα αμυντικό δόγμα που είναι το νατοϊκό, προσαρμοσμένο στη δική μας γεωγραφική θέση. Δεν έχουμε έναν αμυντικό προϋπολογισμό - το περιβόητο 2% ή 3% τώρα του ΑΕΠ- που συνδέεται με, ας πούμε, τη ρωσική απειλή, που είναι η μόνιμη επωδός στη Γερμανία, στις σκανδιναβικές και βαλτικές χώρες, στο Ηνωμένο Βασίλειο, αλλά εμείς έχουμε την Τουρκία. Η οποία Τουρκία, πρώτον, είναι κράτος-μέλος του ΝΑΤΟ, με ρήτρα αλληλεγγύης που ίσχυε για την Τουρκία πριν ενταχθεί η Τουρκία. Δηλαδή η ρήτρα αλληλεγγύης για την Τουρκία ισχύει από το 1949, όχι από το 1952 που ενταχθήκαμε και οι δύο. Και βεβαίως έχουμε μία αντίληψη η οποία περιορίζει τον ορίζοντα, γιατί όλα τα βλέπουμε μέσα από το πρίσμα των θεμάτων που ενδιαφέρουν εμάς. Αυτό καμιά φορά, όπως αντιλαμβάνεστε, μας παρεμποδίζει να συνεκτιμήσουμε και άλλους παράγοντες.
Τώρα, πρέπει να τα επανεξετάσουμε όλα αυτά; Προφανώς πρέπει να τα επανεξετάσουμε όλα αυτά. Διότι όταν έχεις μία, ας το πούμε, κινητικότητα στο Αιγαίο και έχεις μια διείσδυση στον ελληνικό εναέριο χώρο μεταξύ των 10 και των 6 μιλίων - να μη σας κουράσω με το πώς έχει προκύψει αυτό- και η οντότητα η οποία εισέρχεται δεν είναι ένα πολεμικό αεροσκάφος τουρκικό, αλλά είναι ένα drone πάμφθηνο ή είναι ένα μικρό αεροσκάφος ναυτικής συνεργασίας το οποίο μπορεί να είναι πολύ παλιάς τεχνολογίας, αντίστοιχης με τα ATR που είχε η Ολυμπιακή Αεροπλοΐα ή ακόμη και παλιότερης, αυτό θα το αναγνωρίσεις και θα το αναχαιτίσεις με ένα σμήνος F-16; Αύριο θα το αναγνωρίσεις και θα το αναχαιτίσεις με ένα σμήνος F-35; Άρα το ζήτημα της ασυμμετρίας γίνεται καθοριστικό.
Και όταν λέω ότι πρέπει να τα δεις όλα αυτά ξανά, πρέπει να δεις τη μεγάλη εικόνα. Η μεγάλη εικόνα πρέπει να ξεκινήσει από τα  αυτονόητα: αυτό που λέμε αυτόνομα συστήματα, που είναι η μεγάλη συζήτηση στην Αμερική. Θα έχετε ίσως παρακολουθήσει όσα λέει η μεγαλύτερη χρηματιστηριακά - ενόψει της εισόδου της στο χρηματιστήριο- εταιρεία, η Anthropic: «Δεν δέχομαι να διαθέσω στο Υπουργείο Πολέμου το αμερικανικό, συστήματα που είναι πλήρως αυτόνομα, δηλαδή μπορεί να πάρουν θανατηφόρες αποφάσεις μόνα τους χωρίς ανθρώπινη σκέψη, και συστήματα τα οποία κάνουν συλλογική παρακολούθηση στο εσωτερικό Αμερικανών πολιτών». Και αυτό έχει οδηγηθεί στα δικαστήρια.  Ακόμη δεν έχουμε πάει στο Ανώτατο Δικαστήριο, είμαστε σε επίπεδο ομοσπονδιακού Εφετείου. Όταν λέει αυτό η Anthropic, η οποία Anthropic είναι μέσα σε όλα τα συστήματα που έχει τώρα το ΝΑΤΟ, δηλαδή  το Maven Smart System, στο οποίο αναφέρεται ο Τάκης Ρουμελιώτης, προϋποθέτει τη συνεργασία πάλι της Anthropic, του Claude δηλαδή, με τη Palantir που είναι η μεγάλη εταιρεία της επεξεργασίας μαζικών δεδομένων, μεγάλων δεδομένων, των big data, με τον περιβόητο Peter Thiel, κύριε Κοσμήτορα, τον νέο «πολιτικό θεολόγο» που ασχολείται με θέματα Αντιχρίστου και αντιμετώπισης της απειλής του Αντιχρίστου από τις εταιρείες Τεχνητής Νοημοσύνης. Κάθε αυτόνομο σύστημα λοιπόν δεν είναι αναγκαστικά μη επανδρωμένο. Κάθε μη επανδρωμένο σύστημα δεν είναι αναγκαστικά αυτόνομο, ούτε αναγκαστικά διέπεται από Τεχνητή Νοημοσύνη.
Και όσα συστήματα είναι αλγοριθμικά - επειδή και αυτό το ακούω πολύ συχνά- δεν σημαίνει ότι είναι συστήματα Τεχνητής Νοημοσύνης. Μπορεί να διέπονται από αλγόριθμο ο οποίος είναι συμβατικά επεξεργασμένος και προετοιμασμένος. Δεν σημαίνει ότι διέπεται από τεχνητή μάθηση και έχει ικανότητα προσαρμογής. Άρα πρέπει να ξεχωρίζουμε το μέγεθος της ασυμμετρίας. Περιέχει και πολύ πιο απλά πράγματα, που κάνουν  λίγη ή και καθόλου χρήσης Τεχνητής Νοημοσύνης.
Αυτό όμως που αλλάζει βαθιά είναι ότι αλλάζει η κυριαρχία και η κρατικότητα. Δηλαδή, εμείς αγωνιζόμαστε να διαφυλάξουμε την κυριαρχία μας και την εδαφική μας ακεραιότητα. Ποια κυριαρχία, που η κυριαρχία ούτως ή άλλως αμφισβητείται δεκαετίες τώρα; Τη μοιραζόμαστε, τη διεκδικούμε, αλλά τώρα υπάρχει και αποεδαφικοποίηση. Διότι, καταρχάς, όλα αυτά επεκτείνονται σε μία κυβερνοσφαίρα η οποία δεν έχει καμία σχέση με το συμβατικό έδαφος. Και επιπλέον, υπάρχουν κράτη που έχουν κυριαρχία, όπως είναι τα μεγάλα κράτη στα οποία αναφέρεται ο Τάκης Ρουμελιώτης, δηλαδή οι Ηνωμένες Πολιτείες, η Κίνα, η Ρωσία εν μέρει. Υπάρχουν κράτη-παρίες που διεκδικούν την κυριαρχία τους. Και υπάρχει η Ευρωπαϊκή Ένωση, η οποία παρακολουθεί με αμηχανία να απομειώνεται η κυριαρχία της.
Από την άλλη, υπάρχουν εταιρείες που διεκδικούν κρατικότητα και διεκδικούν κυριαρχία. Ο Musk μετέχει στο παιχνίδι αυτό. Λέει «θα ανοίξω, θα κλείσω το Starlink στην Κριμαία, στο Ντονέτσκ, επηρεάζω τον πόλεμο, ακολουθώ μία λογική στρατιωτική». Έχει στα χέρια του μηχανισμούς οι οποίοι κανονικά προσιδιάζουν σε κρατική κυριαρχία. Οι ίδιες οι εταιρείες ΤΝ, όπως θα έχετε παρακολουθήσει, πριν από ένα μήνα έθεσαν το ζήτημα «να σταματήσουμε την ταχύτητα, να κάνουμε κράτει, γιατί μπορεί το 2030 να καταστρέψουμε την ανθρωπότητα». Ο Πρόεδρος Trump τους είπε «όχι, αποκλείεται να το επιβάλω, συμφωνήστε μεταξύ σας». Συμφώνησαν μεταξύ τους ένα κείμενο αρχών μίας σελίδας. Ο Trump το είδε αυτό τόσο εντυπωσιακά, που το παρουσίασε στον Λευκό Οίκο και είπε «αυτό είναι like a Constitution, είναι ένα νέο είδος Συντάγματος», αυτό το κείμενο μερικών σημείων. Αλλά και όλη η προσπάθεια που έχουν κάνει οι εταιρείες να κάνουν τα δικά τους «συντάγματα» της Τεχνητής Νοημοσύνης, και αυτή οδηγήθηκε σε αδιέξοδο.
Άρα, έχουμε διαφορετικά μεγέθη, διαφορετικές αντιλήψεις για την κυριαρχία, διαφορετικές αντιλήψεις για το έδαφος και διαφορετικές αντιλήψεις για αυτό που λέγεται μέτρο, δηλαδή έχουμε την ασυμμετρία. Άρα πρέπει να τα ξαναδούμε όλα από την αρχή.
Το να τα ξαναδούμε όλα από την αρχή σημαίνει ότι τα πάντα είναι dual-use, είναι διπλής χρήσης. Τα πάντα ! Οτιδήποτε έχει σχέση με υποδομές, με κοινή ωφέλεια, με λειτουργίες, με μεταφορές, με τράπεζες, μπορεί να χρησιμοποιηθεί και στρατιωτικά. Που σημαίνει ότι μπορεί ο πόλεμος να πάρει και τη μορφή της αμφισβήτησης των δημοκρατικών θεσμών. Δηλαδή η διείσδυση στις δημοκρατικές, εκλογικές διαδικασίες άλλων κρατών λειτουργεί οιονεί στρατιωτικά, πολεμικά. Το είδαμε στη Βουλγαρία, το είδαμε στη Ρουμανία, το βλέπουμε στις Ηνωμένες Πολιτείες.
Ως εκ τούτου, συμπλέκονται τα θέματα άμυνας και ασφάλειας και αυτό που λέγεται πόλεμος σχεδόν ταυτίζεται με την κυβερνοασφάλεια. Θα έλεγα μάλιστα - και το λέει πάρα πολύ ωραία στο βιβλίο ο Τάκης- ότι ο τζίρος ο στρατιωτικός, αυτός που θα μπορούσαμε να ονομάσουμε «πολεμικός», είναι πάρα πολύ μικρός, είναι εντυπωσιακά μικρός για το χρηματοοικονομικό μέγεθος των εταιρειών Τεχνητής Νοημοσύνης. Είναι, ας πούμε, 12 δισεκατομμύρια δολάρια. 12 δισεκατομμύρια δεν είναι τίποτα μπροστά στις αποτιμήσεις, στην κεφαλαιοποίηση εταιρειών όπως είναι, για παράδειγμα, η Anthropic, η OpenAI κ.λπ. Πού είναι τα περισσότερα λεφτά; Στην κυβερνοασφάλεια. Στην κυβερνοασφάλεια που αφορά και τις πολιτικές χρήσεις. Μπορεί ο τζίρος να είναι, ας πούμε, τώρα 250 ή 300 δισεκατομμύρια, αλλά και αυτό είναι μικρό και εν δυνάμει θα γίνει πολύ μεγαλύτερο.
Με αυτά τα στοιχεία τώρα, εισερχόμαστε στην περιβόητη σύγκλιση των επιπέδων. Λέει ο Τάκης Ρουμελιώτης, λέει η κυρία Μάρκου με ευγένεια, ότι έχω διατελέσει Αντιπρόεδρος της Κυβέρνησης και Υπουργός Εξωτερικών και Υπουργός Αμύνης. Υπουργός Άμυνας σημαίνει ότι είσαι υπεύθυνος για το πολιτικό, στρατηγικό επίπεδο, το υψηλότερο, έτσι; Δηλαδή είσαι υπεύθυνος για την άσκηση της διοίκησης των Ενόπλων Δυνάμεων. Λέει το Σύνταγμα: «Ο Πρόεδρος της Δημοκρατίας άρχει των Ενόπλων Δυνάμεων, την διοίκηση των οποίων την ασκεί η Κυβέρνηση». Η Κυβέρνηση δια του Υπουργού Εθνικής Αμύνης, και το συλλογικό όργανο είναι το ΚΥΣΕΑ. Άρα ο Υπουργός είναι ο πολιτικός διοικητής των Ενόπλων Δυνάμεων εντός του κυβερνητικού σχήματος, και υπεύθυνος ενώπιον του Πρωθυπουργού και της Βουλής.
Αυτό το πολιτικό, στρατηγικό επίπεδο προφανώς επηρεάζεται από τη Τεχνητή Νοημοσύνη, γιατί αυτό αφορά την επεξεργασία πληροφοριών. Όταν έχεις big data, όταν έχεις αναλυτικές δυνατότητες υπερυπολογιστικές, έχεις άλλη λειτουργία του στρατηγικού επιπέδου. Το ίδιο και στο επιχειρησιακό επίπεδο. Και στο επιχειρησιακό επίπεδο έχεις έναν στρατιωτικό σχεδιασμό, τον οποίο τον εγκρίνει η πολιτική ηγεσία. Και έχεις και το περιβόητο τακτικό επίπεδο, όπου επί του πεδίου δοκιμάζονται όλα, αλλά επί ενός διευρυμένου πεδίου: πραγματικού και εικονικού, εδαφικού και μη εδαφικού.
Ισχύει αυτό; Γιατί σε όλα αυτά, τα δεδομένα λόγω Τεχνητής Νοημοσύνης αλλάζουν. Η απάντηση από την προσωπική μου εμπειρία είναι ότι αυτό δεν ισχύει. Γιατί το βασικό δίδαγμα - και αυτό είναι το σημείο αφετηρίας από το οποίο πρέπει οπωσδήποτε να ξεκινάμε- είναι ότι στη σημερινή εποχή, λόγω δημοκρατικής ευθύνης και λόγω των αντιδράσεων της κοινωνίας, ιδίως σε κοινωνίες όπως η ελληνική που είναι καντιανές κοινωνίες, δηλαδή κοινωνίες επαναπαυμένες στην αιώνια ειρήνη, που δεν είναι κοινωνίες χομπσιανές, συγκρουσιακές, κοινωνίες όπως τις περιγράφει ο Hobbes στον «Λεβιάθαν», δηλαδή κοινωνίες του bellum omnium contra omnes... Ο «Λεβιάθαν» - ανοίγω παρένθεση- είχε πει το 1680 περίπου ο Hobbes υπό συνθήκες Commonwealth, ότι είναι artificial man, δηλαδή κάπου είχε προεικονίσει την Τεχνητή Νοημοσύνη, και mortal god, δηλαδή θνητός θεός και τεχνητός άνθρωπος. Αλλά εμείς δεν είμαστε τέτοια κοινωνία, είμαστε κοινωνία καντιανή. Και αυτή η κοινωνία δεν ανέχεται τα θανατηφόρα πλήγματα, το κόστος ζωής. Θέλει όμως, παρ' όλα αυτά, να είναι ανεξάρτητη, ακέραιη και κυρίαρχη.
Άρα τα επίπεδα συγκλίνουν. Την ευθύνη για το τι συμβαίνει όχι σε επίπεδο διμοιρίας, αλλά σε επίπεδο περιπόλου στον Έβρο, την έχει ο Υπουργός και εντέλει ο Πρωθυπουργός. Δεν την έχει ούτε ο λοχίας, ούτε ο λοχαγός, ούτε ο σωματάρχης. Την έχει κατευθείαν η πολιτική ηγεσία. Και αυτό είναι που βεβαίως πρέπει να καθοδηγεί τις αποφάσεις μας και τις αντιλήψεις μας. Και τώρα που πρέπει να κάνουμε επανεξέταση του αμυντικού δόγματος, της αμυντικής νοοτροπίας, του προγράμματος εξοπλισμών, της εκπαίδευσης και γενικά όλης της πολιτικής ασφάλειας και άμυνας υπό το πρίσμα αυτών των συνταρακτικών αλλαγών που γίνονται... Όταν έχεις ένα βιβλίο από τα έγκυρα χέρια του Τάκη Ρουμελιώτη που σε βάζει να σκέφτεσαι σε αυτό το πεδίο, τότε η εισφορά του είναι πραγματικά πάρα, πάρα πολύ μεγάλη και τον ευχαριστούμε θερμά.- 

